ISOMO 23
Ebitabu Byaitu Bihandiikwa Kandi Bihindurwa Bita?
Kusobora kuhikya ‘amakuru amarungi ha mahanga goona, enganda, endimi, n’abantu,’ tuturukya ebitabu omu ndimi ezirukuhingura omu 750. (Okusuku’rwa 14:6) Kinu tukikora tuta? Twina abahandiiki abatali bamu omu nsi ez’enyahukana, n’abahinduzi b’ebitabu kandi boona Bakaiso ba Yahwe.
Bibanza kuhandiikwa omu Rungereza. Akatebe Akalemi karolerra emirimo ey’ekorwa Ekitongole Ekihandiiki ekisangwa ha kitebe kyaitu ekikuru. Ekitongole kinu nikyo kiteraniza emirimo y’ab’oruganda abakorra ha kitebe ekikuru n’ey’abo abakorra omu ofiisi z’amataagi ezimu. Habwokuba twine abahandiiki kuruga omu mahanga ag’enyahukana, kitusobozesa kuhandiika ha bintu ebisikiriza abantu omu mahanga goona.
Bimazire kuhandiikwa biherezebwa abahinduzi. Hanyuma y’okukigumya ngu ebibahandiikire bihikire kurungi, bakozesa intaneeti kubisindikira abahinduzi boona okwehinguliriza ensi, kandi nabo batandika omulimo gwabu ogw’okuhindura. Obu bamara kubihindura, babisomamu emirundi n’emirundi, kukigumya ngu bihikire. Balengaho muno kurora ngu bakozesa “ebigambo ebikirizibwa . . . ebyamazima” ebikwihirayo kimu amakuru agali omu Rungereza.
Kompyuta zibakonyera kwanguhya emirimo. Kompyuta tizisobora kuhandiika rundi kuhindura ebitabu, nk’oku omuntu akora, kyonka zikonyera abantu kurahukyaho emirimo yaabu gamba, nk’okuseruliriza. Abakaiso ba Yahwe bakakorayo puroguramu yaabu ha kompyuta eibeta Multilanguage Electronic Publishing System (MEPS) ebakonyera omu mulimo gwabu ogw’okuhandiika n’okuhindura ebitabu omu endimi ez’enyahukana.
Habwaki tufaayo muno kuhindura n’endimi ezibazibwa abantu abake muno? Habwokuba Yahwe nagonza “abantu bona okujunwa, nokuhika omu kumanyira kimu amazima.”
Ebitabu byaitu bihandiikwa bita?
Habwaki ebitabu byaitu bihindurwa omu ndimi nyingi?
kin_Latn run_Latn lug_Latn lug_Latn lug_Latn lug_Latn lug_Latn run_Latn lug_Latn